*Vážený pán primátor,*

*Vážená pani starostka,*

*Vážený pán starosta,*

*na základe poverenia Ministerstva zdravotníctva SR boli samosprávne kraje splnomocnené zabezpečiť v spolupráci s mestami a obcami koordináciu očkovania vakcínou proti ochoreniu SARS-CoV-2 v územnej pôsobnosti samosprávnych krajov. Po úspešnom zriadení veľkokapacitného očkovacieho centra v meste Košice, v meste Michalovce a v meste Spišská Nová Ves, Košický samosprávny kraj chce túto službu priblížiť čo najväčšiemu počtu svojich obyvateľov aj prostredníctvom mobilnej očkovacej služby.*

*Očkovanie obyvateľov formou* ***mobilnej očkovacej služby*** *sa bude realizovať pre vybrané skupiny obyvateľov vakcínou výrobcu* ***Pfizer-Biontech****. Podľa aktuálnych odporúčaní Ministerstva zdravotníctva SR je očkovanie určené pre osoby* ***nad 60 rokov.***

*Košický samosprávny kraj chce na základe uvedených informácií zistiť Váš predbežný záujem o očkovanie obyvateľov vo Vašom meste, Vašej obci.*

*Na stránke samosprávneho kraja bol vytvorený Registračný formulár, pomocou ktorého zaregistrujete predbežný záujem o očkovanie prostredníctvom mobilnej očkovacej služby.*

*Do registračného formulára je potrebné zadať počet obyvateľov, ktorí majú záujem o očkovanie prostredníctvom mobilnej očkovacej služby, podľa určenej vekovej kategórie a ktorých viete zhromaždiť v dohodnutom termíne, na dohodnutom mieste.*

*Registračný formulár je dostupný na webovej stránke Košického samosprávneho kraja, rozdelený podľa okresov. V prípade záujmu Vás žiadame o registráciu v čo najkratšom termíne.*

*Po úspešnej registrácii prostredníctvom Registračného formulára Vás budeme kontaktovať a budú Vám poskytnuté ďalšie informácie týkajúce sa mobilnej očkovacej služby.*

*Vopred ďakujeme za spoluprácu a veríme, že spoločnými silami túto mimoriadnu situáciu zvládneme.*

**Registračný formulár**: <https://web.vucke.sk/naockovanizalezi>

**Kontaktná osoba pre informácie k registrácii:**

JUDr. Jana Furmanová, MBA

055/7268 148

email: mos@vucke.sk

Košice 03. máj 2021

Ing. Rastislav Trnka, v. r.

predseda Košického samosprávneho kraja